སྐབས་ཐོག་དེར།རོང་བོ་དགོན་པའི་ནང་གྲྭ་ཤག་དེང་སང་བཞིན་མ་ཡིན་པར།རིག་གནས་གསར་བརྗེ་སྐབས་རོང་བོ་དགོན་པ་ཆ་ཚང་གཏོར་བཤིགས་བཏང་རྗེས་སུ།རྒྱ་ནག་སྲིད་གཞུང་གིས་ལས་ཁུང་གི་ལས་ཤག་རྒྱ་ཁང་ཁང་ལེབ་མང་པོ་རྒྱབ་ཡོད་པའི་ནང་གྲྭ་བ་ཆ་ཚང་རྒྱ་ཁང་ནང་བསྡད་ཡོད་ལ།ང་རང་ཡང་རོང་བོ་དགོན་པའི་གྲྭ་བ་སུ་ཡང་བསྡད་འདོད་མེད་པའི་རྒྱ་ཁང་ཐེབས་ཆགས་ཞིག་སྟེ།རེབ་གོང་གི་གནམ་གཤིས་ཡག་པོ་མེད་དུས་ནམ་མཁའི་སྤྲིན་ནག་གཏོར་བྱེད་ཀྱི་འགད་རྫས་འཇོག་སའི་ནང་བསྡད་ཡོད།སྤྱིར་རོང་བོ་དགོན་པར་ཐོས་བསམ་གླིང་གྲྭ་ཚང་དང་རྒྱུད་སྨད་གྲྭ་ཚང་དུས་འཁོར་གྲྭ་ཚང་བཅས་གདན་ས་གསུམ་ཡོད་ལ།རྒྱ་ནག་གིས་གཏོར་བཤིགས་བཏང་རྗེས་སུ་འདུ་ཁང་སྟོང་པ་ལྷག་ཡོད་པ་ནི།ཐོས་བསམ་གླིང་གྲྭ་ཚང་གི་འདུ་ཁང་དང་ཚོགས་ཆེན་འདུ་ཁང་ཀ་བརྒྱ་མ་གཉིས་ལུས་པ་རེད།མཚན་ཉིད་གྲྭ་ཚང་གི་འདུ་ཁང་ནང་རྨ་ལྷོ་ཆུ་གློག་ལས་ཁུང་གི་འཕྲུལ་ཆས་འཇོག་ས་དང་།ཚོགས་ཆེན་འདུ་ཁང་ནང་ཞིང་ཁར་རྒྱག་ཡ་ལུད་རྫས་འཇོག་ས་བཟོས་འདུག་པས།ཚོགས་ཆེན་འདུ་ཁང་ནང་ད་རུང་ཡང་སྐབས་རེ་ལུད་སྨན་གྱི་དྲི་ངན་ཐུལ་ཡོང་གི་ཡོད།